b'\n_START_ARTICLE_\nKonnant\xc3\xa4dyke\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nKonnant\xc3\xa4dykkeen pystyt varret ovat kaljuja ja kasvavat 20\xe2\x80\x9360 cm pitkiksi. Lehdet ovat varrella vastakkain. Alimmat lehdet ovat ruodillisia, ylemm\xc3\xa4t melkein sepivi\xc3\xa4. Lehden lapa on muodoltaan puikea ja k\xc3\xa4rkiosasta ep\xc3\xa4s\xc3\xa4\xc3\xa4nn\xc3\xb6llisen hampainen. Kukinnot kasvavat ylimmist\xc3\xa4 lehtihangoista. Kukinto on pitk\xc3\xa4 ja tihe\xc3\xa4 terttu, jossa on vaaleansinisi\xc3\xa4 ja sinipunasuonisia 5\xe2\x80\x9310 mm leveit\xc3\xa4 kukkia. Yl\xc3\xa4viistossa oleva kukkaper\xc3\xa4 on tavallisesti tukilehte\xc3\xa4 pidempi. Konnant\xc3\xa4dyke kukkii kes\xc3\xa4-elokuussa. Siemenet sis\xc3\xa4lt\xc3\xa4v\xc3\xa4 kota on pallomainen, verhi\xc3\xb6n pituinen tai lyhyempi. Lajin siementuotanto on eritt\xc3\xa4in runsasta ja se kykenee valtaamaan nopeasti avautuvia kasvupaikkoja._NEWLINE_Konnant\xc3\xa4dyke muistuttaa jonkin verran vesit\xc3\xa4dykett\xc3\xa4 (V. catenata), jonka kanssa se voi risteyty\xc3\xa4. Risteymi\xc3\xa4 tunnetaan my\xc3\xb6s ojat\xc3\xa4dykkeen kanssa.\n_START_SECTION_\nLevinneisyys\n_START_PARAGRAPH_\nKonnant\xc3\xa4dykett\xc3\xa4 kasvaa koko Euroopassa Fennoskandian ja Ven\xc3\xa4j\xc3\xa4n pohjoisosia lukuun ottamatta. Yhten\xc3\xa4inen levinneisyysalue ulottuu lis\xc3\xa4ksi Pohjois-Afrikkaan, Turkkiin, L\xc3\xa4hi-it\xc3\xa4\xc3\xa4n ja Keski-Aasiaan. Lajia tavataan monin paikoin muualtakin Aasiasta, kuten Intiasta ja Kiinasta. Konnant\xc3\xa4dyke on levinnyt ihmisen mukana moneen muuhunkin paikkaan maapallolla, esimerkiksi Yhdysvaltoihin. Suomessa konnant\xc3\xa4dyke kasvaa levinneisyysalueensa pohjoisrajoilla. Vakiintuneena lajina se kasvaa vain Ahvenanmaalla Ecker\xc3\xb6ss\xc3\xa4. Lis\xc3\xa4ksi lajista tunnetaan pitk\xc3\xa4aikainen tulokasesiintym\xc3\xa4 Kouvolasta. Muualta Manner-Suomesta tunnetaan muutama jo h\xc3\xa4vinnyt painolasti- ja sotatulokasesiintym\xc3\xa4, muun muassa Kainuusta ja Oulusta.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nKonnant\xc3\xa4dykett\xc3\xa4 kasvaa kosteilla niityill\xc3\xa4, puronvarsilla, pellonojissa, painolastipaikoilla ja lastauspaikoilla. Suomessa lajia uhkaa l\xc3\xa4hinn\xc3\xa4 kasvupaikkojen umpeenkasvaminen.'